钦定古今图书集成/理学汇编/文学典/第125卷 > 《江邻几文集序》前人
## 钦定古今图书集成/理学汇编/文学典/第125卷 > 《江邻几文集序》前人

余窃不自揆，少习为铭章，因得论次当世贤士大夫
功行。自明道、景祐以来名卿钜公，往往见于余文矣。
至于朋友故旧，平居握手言笑，意气伟然，可谓一时
之盛，而方从其游，遽哭其死，遂铭其藏者，是可叹也。
盖自尹师鲁之亡，逮今二十五年之间，相继而殁，为
之铭者至二十人，又有余不及铭与。虽铭而非交且
旧者，皆不与焉。呜呼！何其多也！不独善人君子难得
易失，而交游零落如此，反顾身世死生盛衰之际，又
可悲夫！而其间又有不幸罹忧患、触网罗，至困厄流
离以死，与夫仕宦连蹇，志不获伸而殁，独其文章尚
见于世者，则又可哀也欤！然则虽其残篇断稿，犹为
可惜，况其可以垂世而行远也？故余于圣俞子美之
殁，既已铭其圹，又类集其文而序之，其言尤感切而
殷勤者以此也。陈留江君邻几，常与圣俞、子美游，而
又与圣俞同时以卒。余既志而铭之。后十有五年，来
守淮西，又于其家得其文集而序之。邻几，毅然仁厚
君子也，虽知名于时，仕宦久而不进，晚而朝廷方将
用之，未及而卒。其学问通博，文辞雅正深粹，而论议
多所发明，诗尤清淡闲肆可喜。然其文已自行于世
矣，固不待余言以为轻重。而余特区区于是者，盖发
于有感而云然。